નવસારીના સ્ટેશન વિસ્તારમાં આવેલી મફતલાલ મિલ એક સમયે નવસારીની નહીં પરંતુ સમગ્ર રાજ્યની સૌથી મોટી મિલ ગણાતી હતી. નવસારીની તો આર્થિક જીવાદોરી ગણાતી હતી અને પંથકના હજારો લોકો મિલ થકી રોજીરોટી મેળવતા હતા. મફતલાલ કંપનીમાં જનરલ મેનેજર ફાયનાન્સ એકાઉન્ટ તરીકે નિમણૂક પામેલા ગોપાલ અશોક જાજુએ નવસારી ટાઉન પોલીસ મથકમાં એક ફરિયાદ આપી છે. જેમાં જણાવાયું છે કે નવસારી મફતલાલ મિલ યુનિટના ઓપરેશન ઓડિટ દરમિયાન ધ્યાન ઉપર આવેલ કે પરચેસ, સેલ્સ, સિવિલ વર્ક તેમજ પ્રોજેકટ વર્કમાં મોટાપાયે ગેરરીતિ થઇ છે, જેથી ઓડિટર દ્વારા કંપનીનું ઈન્ટરનલ ઓડિટ કરાવવા જણાવતા કંપનીની મુંબઈ હેડ ઓફિસ દ્વારા અરનેસ્ટ એન્ડ યંગ ચાર્ટર્ડ એકાઉન્ટ કંપની મુંબઈને ઓડિટનું કામ સોંપવામા આવ્યું હતું. ઓડિટ કંપનીએ ઓડિટ કરી રિપોર્ટ તૈયાર કરી તા. 10 મે 17ના રોજ મુંબઈ હેડ ઓફિસમાં ઓડિટ રિપોર્ટ આપ્યો હતો.